
RAPORT COMUN 

asupra proiectului de Lege privind modificarea şi completarea Legii nr. 95/2006 privind reforma în domeniul sănătăţii
(PLx. 367/2011)


1. În conformitate cu prevederile art.95 din Regulamentul Camerei Deputaţilor, republicat, prin adresa nr. PLx. 367/23 mai 2011, Comisia pentru învăţământ, ştiinţă, tineret şi sport şi Comisia pentru sănătate şi familie au fost sesizate, spre dezbatere şi avizare, în fond, cu proiectul de Lege privind modificarea şi completarea Legii nr.95/2006 privind reforma în domeniul sănătăţii.

Pentru întocmirea raportului, Comisiile au analizat avizul primit de la Comisia juridică, de disciplină şi imunităţi, avizul Consiliului Legislativ, precum şi Punctul de vedere al Guvernului. 

Proiectul de lege are ca obiect de reglementare completarea alineatului (2) al articolului 470 din Legea nr.95/2006 privind reforma în domeniul sănătăţii cu o nouă literă, potrivit căreia până la eliberarea diplomei de licenţă, adeverinţa de absolvire a studiilor eliberată medicului dentist/stomatolog să ţină loc de diplomă de licenţă, în vederea eliberării dreptului la liberă practică. 

2. Comisia pentru învăţământ, ştiinţă, tineret şi sport a dezbătut proiectul de Lege în şedinţa din data de 28 iunie 2011. 



La lucrări au fost prezenţi 15 deputaţi din totalul de 27 membri ai Comisiei. 


La dezbaterea proiectului de lege a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat domnul Andrei Gheorghe Kiraly – secretar de stat în cadrul Ministerului Educaţiei, Cercetării, Tineretului şi Sportului. 

În urma dezbaterilor, Comisia pentru învăţământ, ştiinţă, tineret şi sport a propus, cu unanimitatea voturilor celor prezenţi, adoptarea proiectului de Lege, cu amendamentele din Anexă.


Comisia pentru sănătate şi familie a dezbătut proiectul de Lege în şedinţa din data de 25 octombrie 2011. 

La lucrări au fost prezenţi 13 deputaţi, din totalul de 17 membri ai Comisiei. 

La dezbaterea proiectului de lege a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat, domnul Cristian Anton Irimie – secretar de stat în cadrul Ministerului Sănătăţii.


În urma dezbaterilor, Comisia pentru sănătate şi familie a propus, cu unanimitatea voturilor celor prezenţi, adoptarea proiectului de Lege, cu amendamentele din Anexă.


3. Potrivit prevederilor art. 75 alin. (1) din Constituţia României, republicată, şi ale art. 92  alin. (9) din Regulamentul Camerei Deputaţilor, Camera Deputaţilor este  Cameră decizională. 


Senatul, în calitate de primă Cameră sesizată, a adoptat acest proiect de lege în şedinţa din 18 mai 2011.


4. În raport de obiectul şi conţinutul său, proiectul de lege face parte din categoria legilor ordinare, potrivit prevederilor art.73 din Constituţia României, republicată.


5. Având în vedere cele prezentate mai sus, Comisia pentru învăţământ, ştiinţă, tineret şi sport şi Comisia pentru sănătate şi familie propun Plenului Camerei Deputaţilor adoptarea proiectului de Lege pentru modificarea şi completarea Legii nr.95/2006 privind reforma în domeniul sănătăţii, cu amendamentele prezentate în Anexă.

                          Anexă

I. Amendamente admise

	Nr. crt.
	Text

Legea nr. 95/2006, cu modificările şi completările ulterioare
	Text 
Senat
	Text propus de Comisii
(autorul amendamentului)
	Motivarea amendamente propuse

	1.
	----
	Titlul Legii: Lege pentru modificarea şi completarea Legii nr. 95/2006 privind reforma în domeniul sănătăţii  
	Titlul Legii: Lege pentru completarea Legii nr. 95/2006 privind reforma în domeniul sănătăţii  

	Pentru respectarea normelor de tehnică legislativă. 

	2.
	----
	Articol unic. – Legea nr. 95/2006 privind reforma în domeniul sănătăţii, publicată în Monitorul Oficial al României, Partea I, nr. 372 din 28 aprilie 2006, intrat în vigoare în 1 mai 2006, se modifică şi se completează după cum urmează:
	Articol unic. – Legea nr. 95/2006 privind reforma în domeniul sănătăţii, publicată în Monitorul Oficial al României, Partea I, nr. 372 din 28 aprilie 2006, cu modificările şi completările ulterioare, se  completează după cum urmează:


	Pentru respectarea normelor de tehnică legislativă. 



	3.
	----
	----
	1. La articolul 371, alineatul (3), după litera a) se introduce o nouă literă, litera a1), cu următorul cuprins:

„a1) adeverinţă de absolvire a studiilor, eliberată la cererea absolventului, ca urmare a finalizării complete a studiilor, valabilă până la eliberarea diplomei de licenţă, dar nu mai mult de 12 luni de la data emiterii;” 

Autori: Comisia pentru învăţământ, ştiinţă, tineret şi sport şi Comisia pentru sănătate şi familie
	Pentru uniformitatea textului. 
Pentru respectarea principiului  egalităţii, consacrat prin art. 16 din Constituţia României, republicată. Asigurarea aceloraşi drepturi pentru toţi cei care au o calificare în medicină.

	4.


	----
	- La articolul 470 alineatul (2) se introduce o nouă literă a1), cu următorul cuprins:

„a1) adeverinţa de absolvire a studiilor eliberată la cererea absolventului ţine loc de Diplomă de licenţă până la eliberarea acesteia;”
	2. La articolul 470, alineatul (2), după litera a) se introduce o nouă literă, litera.a1) cu următorul cuprins:

„a1) adeverinţa de absolvire a studiilor, eliberată la cererea absolventului, ca urmare a finalizării complete a studiilor, valabilă până la eliberarea diplomei de licenţă, dar nu mai mult de 12 luni de la data emiterii;” 

Autori:  Comisia pentru învăţământ, ştiinţă, tineret şi sport şi Comisia pentru sănătate şi familie
	Pentru respectarea normelor de tehnică legislativă.

Reformularea este necesară pentru a fi în acord cu prevederile art. 38 ale Ordinului MECTS 2284/2007. 

	5.
	----
	----
	3. La articolul 554, alineatul (2), după litera a) se introduce o nouă literă, litera a1), cu următorul cuprins:

„a1) adeverinţa de absolvire a studiilor, eliberată la cererea absolventului, ca urmare a finalizării complete a studiilor, valabilă până la eliberarea diplomei de licenţă, dar nu mai mult de 12 luni de la data emiterii;” 

Autori: Comisia pentru învăţământ, ştiinţă, tineret şi sport şi Comisia pentru sănătate şi familie
	Pentru respectarea principiului constituţional al egalităţii, consacrat prin art. 16 din Constituţia României, republicată.

Asigurarea aceloraşi drepturi pentru toţi cei care au o calificare în medicină.



În cursul dezbaterilor, nu au fost înregistrate amendamente respinse.
PAGE  
4

_954825756.unknown

